བྃ༔ སྣང་སྲིད་འདོད་ཡོན་ཟག་མེད་མཆོད་སྤྲིན་དང༔ འབར་གཡོས་དམ་ཚིག་ཕྱག་རྒྱའི་རྒྱན་ཆེན་པོ༔ འབུལ་ལོ་བདེ་སྟོང་ཡེ་ཤེས་མངོན་གྱུར་ནས༔ འགྲོ་ཀུན་གདོད་མའི་གྲོལ་གཞི་མངོན་གྱུར་ཤོག༔ ཨོཾ་བཛྲ་ཨརྑྷཾ་པདྱཾ་པུཥྤེ་དྷུ་པེ་ཨཱ་ལོ་ཀེ་གྷནྡྷེ་ནཻ་ཝིདྱ་ཤབྟ་རཱུ་པ་ཤབྟ་གནྡྷེ་ར་ས་སྥར་ཤེ་མ་ཧཱ་སརྦ་པཉྩ་ཨ་མྲྀ་ཏ་མ་ཧཱ་རཀྟ་མ་ཧཱ་བ་ལིང་ཏ་ཏ་ན་གྷ་ན་དྷརྨཱ་དྷརྟུ་པཱུ་ཛ་ཧོ༔ བསྟོད་པ་ནི༔ བྃ༔ མཐོང་བས་ཡིད་འཕྲོག་མཚན་དཔེའི་ལང་ཚོ་མཛེས༔ ཐོས་པས་རྣམ་གྲོལ་འགག་མེད་བརྡ་ཆོས་འགྱེད༔ དྲན་པས་བདེ་སྟོང་ཡེ་ཤེས་མཆོག་སྩོལ་བ༔ སངས་རྒྱས་པདྨའི་ལྕམ་ལ་བསྟོད་པར་བགྱི༔ ནོངས་བཤགས་ནི༔ ཧོ༔ གདོད་ནས་གཞི་ལ་ཡེ་དག་ཀྱང༔ གཉིས་སྣང་འཁྲུལ་བའི་དབང་གྱུར་ཏེ༔ ལྷ་ཚོགས་ཐུགས་འགལ་ཅི་མཆིས་པ༔ གདོད་མའི་ངང་དུ་བཟོད་པར་གསོལ༔
ཡིག་བརྒྱ་ལན་གསུམ༔ འདིར་ནི་རྟེན་དང༴ འགྲོ་བའི་དོན་དུ༴ ནད་མེད་ཚེ་དང༴མཆོག་རྣམས་ལེགས་པར༴ སོགས། བསྔོ་སྨོན་ནི༔ ཧོ༔ འདིས་མཚོན་དུས་གསུམ་རྣམ་དཀར་དགེ༔ འཁོར་གསུམ་རྣམ་དག་ངང་དུ་བསྔོ༔ ཡིད་ཅན་མཁའ་མཉམ་འགྲོ་བ་ཀུན༔ གདོད་མའི་གཞི་ལ་བྱང་ཆུབ་ཤོག༔ བཀྲ་ཤིས་ནི༔ བྃ༔ ཆོས་དབྱིངས་ཀ་དག་ནམ་མཁའ་ལ༔ འོད་གསལ་རིག་པའི་རྟ་བདུན་མཛེས༔ཁམས་གསུམ་འཁོར་བའི་སྨག་རུམ་སངས༔ སྲིད་ཞི་མཉམ་བརྡལ་བཀྲ་ཤིས་སྩོལ༔ འདི་འང་ལྷུན་གྲུབ་རྡོ་རྗེ་ལ་དགོས་མཁོའི་ཕྱིར་དུ་ནམ་སྤྲུལ་པས་སོ།།